钦定古今图书集成/明伦汇编/官常典/第536卷 > 叶旺
## 钦定古今图书集成/明伦汇编/官常典/第536卷 > 叶旺

按《明外史》本传：“旺，六安人。初隶长枪军谢再兴为千
户。再兴叛，旺自拔归，从北征，积功至青州左卫指挥
佥事。洪武四年，与马云并镇辽东。初，元主北走，其辽
阳行省参政刘益屯盖州，与高家奴相为声援，保金、
复等州。帝遣断事黄俦赍诏谕益，益籍所部兵马、钱
粮、舆地之数来归，乃立辽阳指挥使司，以益为指挥”
同知。未几，元平章洪保保、马彦翚合谋杀益，右丞张
良佐、左丞商暠擒彦翚杀之，保保挟俦走纳哈出营。
良佐因权卫事，以状闻。且言：“辽东僻处海隅，肘腋皆
敌境。平章高家奴守辽阳山寨，知院哈剌章屯沈阳
古城，开元则右丞也先不花，金山则太尉纳哈出，彼
此相依，时谋入犯。今保保逃往，衅必起。乞留断事吴
立镇抚军民”，而以逆党平章八丹、知院僧孺等械送
京师。帝命立、良佐、暠俱为盖州卫指挥佥事。既念辽
阳重地，复设都指挥使司统辖诸卫，以旺及云并为
都指挥使，往镇之。谕祭，益归其丧。砀山已知俦被杀，
纳哈出必内犯，敕旺等预为备。未几，纳哈出果以众
至，见城有备，不敢攻。越盖至金州，金州城未完，指挥
韦冨、王胜等督士卒分守诸门。乃剌吾者，敌骁将也，
率精骑数百挑战城下，中伏弩仆，为我兵所获，敌大
沮，富等纵兵击，遂引走，不敢经。盖从盖城南十里沿
柞河遁归。而旺先以兵扼柞河，自连云岛至窟驼寨
十馀里，缘河垒冰为墙，沃以水，经宿凝沍如长城。布
钉版沙中，旁设坑阱，伏兵以伺。云及指挥周鹗、吴立
等建大旗，城中严兵不动，寂若无人。已，寇至城南，伏
四起，两山旌旗蔽空，矢石雨下。纳哈出仓皇北走，趋
连云岛。遇冰，城马不能前，悉陷于阱，遂大溃。云自城
出，追击至将军山、毕栗河，斩及冻死者甚众。旺等乘
胜追至猪儿峪，纳哈出仅以身免。械乃剌吾至京，赦
弗诛，命为镇抚。第功，进旺及云为都督佥事。时洪武
八年也。久之，召云还京，旺留镇如故。会高丽遣使致
书及礼物，而龙州郑白等请内附。旺以闻。帝谓“人臣
无外交，此间谍之渐，勿轻信。彼特示弱于我，以窥边
衅。还之，使无所借口。”明年，旺复送高丽使者周谊入
京。帝以其国中弑逆，又诡“杀朝使，反复不可信。”切责
旺等绝之，而留谊不遣。十九年召旺为后军都督府
佥事。居三月，辽东有警，复命还镇。二十一年卒。旺在
辽凡十七年，剪榛棘，修城隍，建立官府，抚辑军民，垦
田万馀顷，遂为永利。